sinarproject/legisdata huggingface dataset:
Pertanyaan 7: ISU PENYEWA KEDAI PBT
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN ADHIF SYAN BIN ABDULLAH (N55 DENGKIL)
Jawapan oleh: Y.A.B. Dato' Menteri Besar

Y.B. TUAN ADHIF SYAN BIN ABDULLAH

Adakah Kerajaan Negeri bercadang untuk memberi kelonggaran kepada peniaga dari segi pengurangan sewa, penyediaan tempat yang kondusif untuk peniaga serta pengunjung serta lain-lain inisiatif bagi membantu peniaga-peniaga kecil yang terjejas akibat COVID?

Y.A.B. Dato' Menteri Besar

Soalan ini akan dijawab bersekali dengan soalan No. 64 daripada Y.B. Gombak Setia.

a) Selama ini, kerajaan negeri melalui PBT juga telah menghasilkan peluang penjajaan kepada rakyat Selangor khususnya mengikut kekosongan unit/ tapak gerai yang sedia ada.

Sedar akan desakan yang dihadapi akibat penularan COVID 19, Kerajaan Negeri telah memberi kelonggaran kepada peniaga dari segi pengurangan sewa premis PBT bagi bulan April 2020 dan kelayakan pengecualian adalah kepada penyewa yang telah mempunyai lesen tahun 2020 serta mematuhi komitmen bayaran sewa bulanan. Kerajaan Negeri juga berhasrat untuk memberikan pengecualian sewaan bagi bulan Mei tahun 2020 sebagai inisiatif membantu peniaga yang terjejas akibat Covid-19.

Selain itu, kerajaan negeri Selangor telah menyediakan insentif RM 500 kepada para penjaja dalam Pakej Rangsangan Selangor Prihatin. Sebanyak 22884 di seluruh negeri Selangor telah mendapat manfaat tersebut dengan jumlah peruntukan sebanyak RM11442,000.00.

Persediaan latihan dan pemantauan kaedah perlaksanaan aktiviti norma baharu bagi memastikan pengunjung merasa selamat dan selesa untuk kembali mengunjungi gerai-gerai dan premis-premis perniagaan juga merupakan salah satu usaha bagi membantu pemulihan semula ekonomi pada pasca COVID 19 ini.